《游通天岩阳行先隐处》
清代·钱柏龄

兰楫乱奔流，笋舆出幽徼。涧路凌高寒，晴空恣雄眺。

越彼停云冈，石势愈巉峭。仙源湛水木，万古藏僻奥。

鬼斧亦何工，玲珑凿一窍。硕人此盘礴，千秋俨遗庙。

仰瞻愧后尘，冥搜托前导。更穷邃洞纡，忽讶悬崖倒。

群山青蒙蒙，惟闻猿狖叫。既异少文游，良慰康乐好。

缅想开辟初，矫首发长啸。待缉薜荔裳，来卧芙蓉峤。

为问岩栖僧，荒萝几人扫？

作者简介：字介维，江南华亭人。